ગુજરાતી સમાચાર: ઉધરસથી પરેશાન હોવ તો કરો વરિયાળીનો ઘરગથ્થુ ઉપચાર, રાહત મળશે | Effective Home Remedies For Chronic Cough - Health News | I Am Gujarat
Gujarati News Health ઉધરસથી પરેશાન હોવ તો કરો વરિયાળીનો ઘરગથ્થુ ઉપચાર, રાહત મળશે
Published: Aug 19, 2019 17:22 pm IST
અમુક શારીરિક સમસ્યા કે બીમારી એવી હોય છે જે ઉંમર જોયા વિના જ તમને હેરાન પરેશાન કરી મૂકે છે. આપણે તેને મામૂલી સમસ્યા સમજીને નજરઅંદાજ કરીએ તે જ આપણી મોટી ભૂલ બની જાય છે. સતત માથામાં દુઃખાવો રહેવો, થોડા થોડા સમયે તાવ આવવો, લાંબા સમયથી ઉધરસ ન મટવી વગેરે એવી બીમારી છે જે જોવામાં સામાન્ય લાગે છે પરંતુ તેનુ નિદાન ન કરવામાં આવે તો તે આજીવન પરેશાન કરી શકે છે.
ખાંસી એક એવી સમસ્યા છે જે ફક્ત તમને જ નહિ, તમારી આસપાસના લોકોને પણ પરેશાન કરે છે. જો તમે ઉધરસ ખાઈ ખાઈને થાકી ગયા હોવ અને દવા પણ ખાસ અસરકારક પુરવાર ન થતી હોય તો અમે તમને અમુક એવા સમાધાન વિષે જણાવવા જઈ રહ્યા છે જે કદાચ તમને કામ આવી જશે.
લાંબા સમયથી ઉધરસ રહેતી હોય તો એક ચમચી મધમાં આમળાનો પાવડર મિક્સ કરી સવાર-સાંજ તેનુ સેવન કરો. જો નિયમિત આ ઉપચાર કરશો તો ઉધરસની સમસ્યામાં રાહત મળશે.
જો દવાનો કોર્સ પૂરો કર્યા પછી પણ તમને ખાંસીમાં કોઈ રાહત ન મળે તો જાહેર છે કે તમને છાતીમાં પણ દુઃખાવો રહેવા માંડશે. આ દુઃખાવો ઓછો કરવા માટે સરસવના તેલમાં થોડુ કપૂર મિક્સ કરી છાતી અને પીઠ પર માલિશ કરો, તમને ચોક્કસ રાહત મળશે.
જો તમને સૂકી ઉધરસ રહેતી હોય તો પતાસા પર લવિગ લગાવી ખાઈ જાવ. આમ કરવાથી તમને ઉધરસની સમસ્યામાં રાહત મળશે. સૂકી ઉધરસમાં રાહત મેળવવાનો હજુ એક સારો ઉપાય છે. મોંમાં વરિયાળી રાખી ચાવો. નિયમિત આવુ કરવાથી ખાંસીમાં રાહત મળશે.
ઉધરસમાં ગાયનું શુદ્ધ ઘી છાતી પર ચોળવુ જોઈએ. દિવસમાં બે વાર આવુ કરવાથી તમને ખાંસીમાં રાહત મળશે.
નોંધઃ આ લેખમાં આપેલી સૂચના ઈન્ટરનેટ પર ઉપલબ્ધ તથ્ય અને સામાન્ય જાણકારી પર આધારિત છે. ચિકિત્સા માટે તેનો ઉપયોગ કરતા પહેલા નિષ્ણાંતની સલાહ ચોક્કસ લો.